PATVIRTINTA

Skuodo Bartuvos progimnazijos direktoriaus 2018 m. kovo 20 d. įsakymu Nr.V1-28

**SKUODO BARTUVOS PROGIMNAZIJOS MOKINIŲ**

**APŽIŪROS DĖL ASMENS HIGIENOS, PEDIKULIOZĖS IR NIEŽŲ**

**TVARKOS APRAŠAS**

# I SKYRIUS

# BENDROSIOS NUOSTATOS

1. Skuodo Bartuvos progimnazijos (toliau tekste – Progimnazija) mokinių apžiūros dėl asmens higienos, pedikuliozės ir niežų tvarkos aprašas (toliau – aprašas) parengtas vadovaujantis Lietuvos Respublikos žmonių užkrečiamųjų ligų profilaktikos ir kontrolės įstatymu; Lietuvos Respublikos apsaugos ministro 2016 m. rugsėjo 1d. įsakymu Nr. V-966 „Visuomenės sveikatos priežiūros mokykloje tvarkos aprašas“; Lietuvos higienos norma HN 21:2017 „Mokykla vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313. (Žin.,2010, Nr. 50-2454); Užkrečiamųjų ligų profilaktikos ir kontrolės centro ir Vilniaus universiteto Medicinos fakulteto Infekcinių ligų, dermatovenerologijos ir mikrobiologijos klinikos parengtomis rekomendacijomis „Pedikuliozės epidemiologinė priežiūra ir kontrolė“ (Vilnius, 2007) (http://www.ulac.lt/uploads/tekstai/rekomendacijos/pedikul1.pdf).
2. Tvarkos aprašas reglamentuoja vaikų apžiūrą dėl asmens higienos, pedikuliozės ir niežų.

**II SKYRIUS**

**APŽIŪROS DĖL VAIKŲ ASMENS HIGIENOS, PEDIKULIOZĖS IR NIEŽŲ**

# ORGANIZAVIMAS

1. Progimnazijoje dirbantis visuomenės sveikatos priežiūros specialistas yra atsakingas už vaikų asmens higienos, pedikuliozės ar niežų profilaktikos organizavimą. Profilaktikos organizavimas yra derinamas su Progimnazijos direktoriumi.
2. Vaikų tėvai (globėjai, rūpintojai), pasirašydami vaiko priėmimo į Progimnaziją sutartį, leidžia, esant būtinybei, organizuoti vaiko apžiūras/patikrinimus dėl asmens higienos, pedikuliozės, niežų.

# III SKYRIUS

# VAIKŲ TIKRINIMO PROCEDŪROS VYKDYMO TVARKA

1. Patikrinimas atliekamas pagal visuomenės sveikatos priežiūros specialisto planą ir gavus pranešimą apie pedikuliozę ar niežus.
2. Privaloma imtis visų priemonių, kad ugdytinis būtų apsaugotas nuo viešo izoliavimo, pažeminimo ir kitų neigiamų pasekmių.
3. Patikrinimą atlieka Progimnazijoje dirbantis visuomenės sveikatos priežiūros specialistas.
4. Prieš kiekvieną patikrinimą vaikas informuojamas apie tai, kas bus daroma ir kodėl tai reikia daryti.
5. Patikrinimas yra atliekamas atskiroje patalpoje, kurioje yra vandens bei muilo (pvz., sveikatos priežiūros kabinetas).
6. Baigus patikrinimą ir įtarus pedikuliozę ar niežus, visuomenės sveikatos priežiūros specialistas privalo informuoti mokinių klasės vadovą ir tėvus (globėjus, rūpintojus) telefonu ar tiesiogiai. Tėvams (globėjams, rūpintojams) turi būti suteikta informacija apie pedikuliozės profilaktiką.
7. Vaikas į Progimnaziją gali sugrįžti tik tada, kai yra visiškai išgydyta pedikuliozė ar niežai.
8. Kai kuriais atvejais Progimnazija gali pareikalauti iš tėvų (globėjų, rūpintojų) patvirtinimo raštu, kuriame tėvai (globėjai, rūpintojai) nurodo, kokiomis priemonėmis ir kada buvo pradėtas gydymas nuo pedikuliozės ar niežų.
9. Užfiksavus užkrečiamų ligų (pedikuliozės ar niežų) atvejus Progimnazijoje, visuomenės sveikatos priežiūros specialistas teisės aktų numatyta tvarka informuoja reikiamas institucijas, vykdo tolimesnes prevencijos priemones Progimnazijoje.

# IV SKYRIUS

# BAIGIAMOSIOS NUOSTATOS

1. Progimnazijoje dirbantis visuomenės sveikatos priežiūros specialistas yra atsakingas už vaikų asmens higienos, pedikuliozės ir niežų prevencijos bei patikrų vykdymą. Visuomenės sveikatos priežiūros specialistas savo funkcijoms vykdyti pasitelkia Progimnazijos bendruomenę (pedagogus, vaikus, jų tėvus (globėjus, rūpintojus).
2. Tvarkos aprašo vykdymo kontrolę vykdo Progimnazijos direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_